Patriarh Neofit al Bulgariei a murit la vârsta de 78 de ani. Sfântul Sinod va fi condus temporar de cel mai în vârstă mitropolit
- Ionel Sclavone
- 14 martie 2024, 07:49
Patriarhul Bisericii Ortodoxe Bulgare a murit la vârsta de 78 de ani, după cum transmite publicația SofiaGlobe. Anunțul decesului a fost făcut în seara zilei de 13 martie de Mitropolitul Antonie și de Spitalul Academiei Medicale Militare. În urmă cu câteva luni, Patriarhul Neofit a fost internat cu "o afecțiune pulmonară", conform informațiilor oficiale.
A murit Patriarhul Bisericii Ortodoxe Bulgare
Patriarhul Neofit și-a dat ultima suflare în capitala Bulgariei, la Sofia, în urma unor complicații cauzate de o boală pulmonară. Conform comunicatului emis dePatriarhia Bulgară Patriarhul Neofit a murit pe 13 martie la ora 22:22 ca urmare a unei "insuficiențe multiorganice".
Patriarhul a fost internat la Spitalul Academiei Militare Medicale la finalul lunii noiembrie 2023. Din cauza problemelor de sănătate el nu a putut ține slujba tradițională de Crăciun. Slujba de Nașterea Domnului, de la Catedrala din Sofia, a fost ținută de Mitropolitul Antonie al Europei Centrale și de Vest.
"Facem apel la creștinii ortodocși să înalțe rugăciunea lor sinceră împreună cu Sfânta Biserică Ortodoxă către Dumnezeul cel atotmilostiv pentru a odihni sufletul dragului nostru Patriarh în împărăția lui Dumnezeu – în locașurile drepților", se menționează în comunicatul Patriarhiei Bulgare, citat și de Basilica.
Problemele sale de sănătate, din cauza cărora a murit, datau de mai mulți ani. În 2021, patriarhul Neofit al Bulgariei a fost internat în spital după ce ar fi suferit un accident vascular cerebral, potrivit Novinite. O dată ce patriarhul a murit, Sfântul Sinod va fi condus temporar de cel mai în vârstă mitropolit. El își va exercita funcția până la alegerea unui nou patriarh, în cel mult patru luni.
Despre Patriarhul Neofit
Mitropolitul Neofit de Ruse a fost ales ca patriarh al Bisericii Ortodoxe Bulgare pe 24 februarie 2013. I-a succedat patriarhului de lungă durată, Maxim. El s-a născut la Sofia, pe 15 octombrie 1945, sub numele de Simeon Nikolov, și a murit tot în capitala Bulgariei, la Sofia. Patriarhul care a murit provenea dintr-o familie evlavioasă și muncitoare.
Iar primii săi ani au fost dedicați învățăturii religioase, ceea ce a pus bazele angajamentului său față de biserică, scrie Novinte. Patriarhul Neofit fost hirotonit călugăr la 3 august 1975 în Mănăstirea Troyan. De-a lungul anilor a avansat pe scara ierarhică a Bisericii Bulgare, devenind Mitropolit de Rousse în 2001.
După ce și-a finalizat studiile teologice, cariera sa ecleziastică a pornit de la predarea de muzică psaltică bisericească până la ce a obținut cea mai înaltă funcție în cadrul Bisericii Ortodoxe Bulgare.
Patriarhul Neofit a murit la 78 de ani
În 2013, Patriarhul Neofit a ajuns la apogeul carierei sale ecleziastice când a fost ales în fruntea Bisericii Ortodoxe Bulgare. El și-a asumat titlul de Patriarh bulgar și Mitropolit de Sofia.
În timpul mandatului său, a supervizat numeroase inițiative menite să încurajeze creșterea spirituală și unitatea în cadrul bisericii.
Și-a încheiat mandatul la conducerea Bisericii Ortodoxe Bulgare în 2024, la 13 martie, când a murit din cauza afecțiunilor de sănătate.